La consellera de Vertebració del Territori i l'alcalde de Llíria visiten el Polígon de Carrasses i l'empresa SRG Global
06 de febrer de 2019

La consellera d'Habitatge, Obres Públiques i Vertebració del Territori, Mª José Salvador, ha visitat junt amb l'alcalde de Llíria, Manolo Civera, el Polígon de Carrasses i s'han reunit amb representants de SRG Global, multinacional capdavantera en el sector de l'automòbil i referent de l'activitat econòmica de Llíria durant anys.

“L'impuls que ha significat resoldre les infraestructures necessàries en esta zona industrial, per a albergar noves inversions, ha sigut vital i podem dir que SRG Global va ser, pràcticament, la primera empresa que va decidir mantindre la seua aposta per continuar creixent a Llíria i els estem molt agraïts”, ha declarat Manolo Civera.

La consellera Mª José Salvador, per la seua banda, ha traslladat “de part del president de la Generalitat i en nom de tot el Consell, el compromís clar de continuar treballant al costat de les empreses pel desenvolupament industrial de la Comunitat”.

A l'aposta decidida de SRG Global en l'ampliació de les seues instal·lacions i producció al 2017, es va unir el creixement de Delibreads i l'arribada de Power Electronics, Pinturas Montó, AOM i Conforama. “Això provocarà un augment de la mobilitat tant de mercaderies com de treballadors, qüestió que ha estat present en la jornada de treball, pensant ja tant en el curt com en el mitjà termini”.